internet vaartha 144 Views
హైదరాబాద్‌ : దేశవ్యాప్తంగా రిటైల్‌ చైన్‌ రెస్టారెంట్లతో మంచి మార్కెట్‌ ఉన్న మెక్‌డొనాల్డ్‌ రెస్టా రెంట్లు తాజాగా ఆంధ్రప్రదేశ్‌ మార్కెట్లలోకి ప్రవేశించింది. హార్డ్‌క్యాజిల్‌ రెస్టారెంట్స్‌ దేశవ్యాప్తంగా అమలుచేస్తున్న మెక్‌డొనాల్డ్స్‌ రెస్టారెంట్లు మొట్టమొదటిస్టోర్‌ను నెల్లూరులో ప్రారంభించింది. మెక్‌ డొనాల్డ్‌ డైరెక్టర్‌ గెరాల్డ్‌ డయాస్‌ మాట్లాడుతూ ఆంధ్రప్రదేశ్‌లో మార్కెట్‌కు పరిచయం అవుతున్న తాము నెల్లూరు రెస్టారెంట్‌లో కొత్తగా గోల్డెన్‌ ఆర్జీలు ప్రవేశపెట్టామని వెల్లడించారు. సంస్థ రెండు తెలుగురాష్ట్రాల్లోని విస్తరణ తీరును ఆయన విలేకరులకు వివరించారు. శాఖా హారం, మాంసాహారం రెండింటిలోను మెక్‌ డొనాల్డ్‌ ఉన్నత నాణ్యతప్రమాణాల్లో రాజీ పడదని ఆయన అన్నారు. స్థానికంగా వనరుల సమీకరణతోనే 98శాతం స్థానికంగానే రూపొందిస్తున్నట్లు ఇండియా డైరెక్టర్‌ వివ రించారు. మెక్‌డొనాల్డ్‌ తొలిసారిగా దక్షిణ, పశ్చిమభారత్‌లోని వ్యాపార అవకాశాలను విస్తరించడం ద్వారా 7500 మందికి ఉపాధిని కల్పించినట్లు తెలిపారు. ఆంధ్రప్రదేశ్‌లో శరవేగంగా వృద్ధిచెందుతున్న నగరాల్లో మెక్‌డొనాల్డ్‌ ఒకటని అందువల్లనే తాము రాష్ట్రంలో బ్రాండ్‌ను పెంచుకునేందుకు నెల్లూరును ఎంపిక చేసుకున్నట్లు వివరించారు. భారత్‌లోని మెక్‌డొనాల్డ్‌ రెస్టారెంట్లను ఫ్రాంచైజీ వ్యవస్థలో నిర్వహిస్తున్న హార్డ్‌క్యాసిల్‌ రెస్టారెంట్లు మొత్తం 30 నగరాల్లో 236 రెస్టారెంట్లు ఏర్పాటుచేశామని, సాలీనా 185 మిలియన్ల కస్టమర్లకు సేవలందిస్తున్నట్లు వివరించారు. నాణ్యత, మంచి సేవలు, పరిశుభ్రత ప్రధానాంశాలుగా మెక్‌డొనాల్డ్‌ ముందుకు సాగుతున్నట్లు వివరించారు. ఇప్పటికే దేశంలోని తొమ్మిది రాష్ట్రాల్లో విస్తరించామని మరికొన్ని ప్రాంతాలకు విస్తరించగలమని వివరించారు.